Die gety draai steeds teen die BokkeDis beslis nie die regte leesstof op ŉ nugter maag op ŉ Sondagoggend nie: Ses toetswedstryde tot dusver in 2018 gespeel, drie gewen en drie verloor. Sewende op Wêreldrugby se ranglys wat Maandag vrygestel word en die twee sterkste spanne in die Rugbykampioenskap, die All Blacks en Wallabies, lê voor. Dit is die somtotaal nadat die Argentynse Poemas Saterdagaand in Mendoza die Springbokke met 32-19 geklop en die All Blacks die Wallabies vroeër in Auckland met 40-12 afgeransel het. Nóg ŉ droom wat reeds vroeg gesneuwel het. Altesame 53 punte in twee toetse teen die Poemas aangeteken, maar ook 53 afgestaan. Nege drieë gedruk, maar sewe afgestaan. Almal weet dat die probleem veel wyer strek en nie oornag opgelos sal word nie. Die Springbokafrigter, Rassie Erasmus, het die gate probeer toestop deur van die ervare spelers wat oorsee speel, soos Willie le Roux, Faf de Klerk en Francois Louw tydelik terug te lok. Wanneer hulle egter die dag nie aangeskakel is nie, word die gebrek aan ervaring en die leemtes van die jonger spelers oopgevlek aan wie hulle moet rigting gee. Saam het Makazole Mapimpi, Lukhanyo Am, André Esterhuizen en Aphiwe Dyantyi nog net in 13 toetse voor Saterdag se toets gespeel. Jinne mense, hoe speel jy toetsrugby met VIER jongelinge langs mekaar veral as jou losskakel, Handré Pollard, se peil ook nie na wense is nie? Gaan kyk maar weer na die hoogtepunte (in ons geval die laagtepunte) van die toets. Verkeerde besluitneming, foute onder druk, swak aangeë en hanteerwerk, swak verdediging. Alles dinge wat eers met jare lange afrigting en ervaring reggestel kan word. Met hoeveel selfvertroue is toetsrugby ook aangepak nadat drie van die vier Suid-Afrikaanse spanne nie die mas (die soveelste keer) in die Superrugbyreeks kon opkom nie? ŉ Afgewaterde Curriebekerreeks, spanne wat nie hul verpligtinge in die Eerste Liga kan nakom nie, die SA Skolespan wat teen Frankryk verloor het en Wallis naelskraap geklop het nadat hy verlede jaar drie uit drie verloor het. Erg gesnyde begrotings en toeskouers wat wegbly. Het ons werklik verwag dat die Springbokke onder sulke omstandighede sou wen?